

VLADA REPUBLIKE HRVATSKE

Zagreb, 7. veljače 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Središnji državni ured za obnovu i stambeno zbrinjavanje |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog uredbe o kriterijima za bodovanje prijava za stambeno zbrinjavanje |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRIJEDLOG

Na temelju članka 16. stavka 10. Zakona o stambenom zbrinjavanju na potpomognutim područjima („Narodne novine“, broj 106/2018), Vlada Republike Hrvatske je na sjednici održanoj \_\_\_\_\_\_\_\_\_\_\_\_ 2019. godine donijela

**UREDBU**

**O KRITERIJIMA ZA BODOVANJE PRIJAVA**

**ZA STAMBENO ZBRINJAVANJE**

Članak 1.

(1) Ovom Uredbom propisuju se kriteriji za bodovanje prijava za stambeno zbrinjavanje na temelju kojih se sastavljaju liste prvenstva.   
(2) Izrazi koji se koriste u ovoj Uredbi, a imaju rodno značenje odnose se jednako na muški i ženski rod.

Članak 2.

Liste prvenstva sastavljaju se za općine i gradove te prema modelima stambenog zbrinjavanja iz članka 7. Zakona o stambenom zbrinjavanju na potpomognutim područjima, i to:

- lista prvenstva formira se od prijava zaprimljenih za stambeno zbrinjavanje davanjem u najam obiteljske kuće (model A)

- lista prvenstva formira se od prijava zaprimljenih za stambeno zbrinjavanje darovanjem neuseljive obiteljske kuće u državnom vlasništvu i građevnog materijala za njezinu obnovu ili rekonstrukciju (model B)

- lista prvenstva formira se od prijava zaprimljenih za stambeno zbrinjavanje davanjem u najam stana (model C)

- lista prvenstva formira se od prijava zaprimljenih za stambeno zbrinjavanje darovanjem građevinskog zemljištva u državnom vlasništvu i građevnog materijala za izgradnju obiteljske kuće (model D)

- lista prvenstva formira se od prijava zaprimljenih za stambeno zbrinjavanje darovanjem građevnog materijala za obnovu, dogradnju/nadogradnju i završetak izgradnje obiteljske kuće u vlasništvu podnositelja prijave odnosno darovanjem građevnog materijala za izgradnju obiteljske kuće na građevinskom zemljištu u vlasništvu podnositelja prijave (model E).

Članak 3.

Pravodobne i uredne prijave za stambeno zbrinjavanje boduju se na sljedeći način:

1. Prema broju članova obiteljskog kućanstva navedenih u prijavi za stambeno zbrinjavanje, podnositelj prijave ostvaruje za sebe 10 bodova, a za svakog sljedećeg člana pet bodova.

2. Prema broju djece predškolske dobi ili djece koja se redovito školuju navedenih u prijavi za stambeno zbrinjavanje, podnositelj prijave ostvaruje za svako dijete 10 bodova.

3. Na temelju prosječnih primanja u posljednjih godinu dana svih članova kućanstva, podnositelj prijave ostvaruje:

|  |  |
| --- | --- |
| broj bodova | kriterij |
| 30 | do 25% prosječne mjesečne plaće u Republici Hrvatskoj po članu prema službenim podacima Državnog zavoda za statisku |
| 25 | od 26% do 50% prosječne mjesečne plaće u Republici Hrvatskoj po članu prema službenim podacima Državnog zavoda za statisku |
| 15 | od 51% do 74% prosječne mjesečne plaće u Republici Hrvatskoj po članuprema službenim podacima Državnog zavoda za statisku |

4. Prema stručnoj spremi podnositelja prijave i člana obitelji koji je naveden u prijavi za stambeno zbrinjavanje, podnositelj prijave ostvaruje:

|  |  |
| --- | --- |
| broj bodova | kriterij |
| 5 | doktor znanosti, magistar znanosti, sveučilišni specijalistički studij i  završen preddiplomski i diplomski sveučilišni studij ili integralni preddiplomski i diplomski sveučilišni studij ili specijalistički diplomski stručni studij |
| 3 | završen preddiplomski sveučilišni studij ili stručni studij u trajanju od najmanje tri godine |
| 1 | srednja stručna sprema |

5. Prema ukupnoj dužini prebivanja na području grada/općine za koju je podnio prijavu za stambeno zbrinjavanje, podnositelj prijave ostvaruje:

|  |  |
| --- | --- |
| broj bodova | kriterij |
| 50 | 20 i više od 20 godina |
| 30 | od 10 do 19 godina |
| 10 | od 5 do 9 godina |

6. Na temelju stambenog statusa njegova obiteljskog kućanstva, podnositelj prijave ostvaruje:

|  |  |
| --- | --- |
| broj bodova | kriterij |
| 25 | za status najmoprimca (podstanara) |
| 15 | za stanovanje u tuđoj stambenoj jedinici bez naknade |

7. Prema životnoj dobi podnositelja prijave, podnositelj prijave ostvaruje:

|  |  |
| --- | --- |
| broj bodova | kriterij |
| 50 | do 40 godina |
| 30 | od 41 do 60 godine |
| 10 | od 61 i više godina |

8. Obitelj smrtno stradalog ili nestaloga hrvatskog branitelja iz Domovinskog rata ili pripadnika Hrvatskog vijeća obrane, koji su državljani Republike Hrvatske i imaju prebivalište u Republici Hrvatskoj, ostvaruje jednokratno 100 bodova po prijavi za stambeno zbrinjavanje iz obitelji.

9. Ako podnositelj prijave ili član obiteljskog kućanstva koji je naveden u prijavi za stambeno zbrinjavanje ima status hrvatskog ratnog vojnog invalida iz Domovinskog rata ili ratnog vojnog invalida pripadnika Hrvatskog vijeća obrane, koji je državljanin Republike Hrvatske i ima prebivalište u Republici Hrvatskoj, prema utvrđenom postotku oštećenja organizma, za svaku osobu s utvrđenim oštećenjem organizma pripada:

|  |  |
| --- | --- |
| broj bodova | kriterij |
| 15 | invalidi sa 100% oštećenja organizma |
| 10 | invalidi sa 60% do 90% oštećenja organizma |
| 5 | invalidi sa 20% do 50% oštećenja organizma |

10. Prema invaliditetu podnositelja prijave ili člana njegovog obiteljskog kućanstva navedenog u prijavi, ovisno o utvrđenom stupnju invaliditeta, za svaku osobu s utvrđenim invaliditetom pripada:

|  |  |
| --- | --- |
| broj bodova | kriterij |
| 15 | 100% invaliditeta |
| 10 | 60% do 90% invaliditeta |
| 5 | 20 do 50% invaliditeta |

Ako se radi o malodobnom djetetu članu obiteljskog kućanstva navedenog u prijavi, za svako malodobno dijete s utvrđenim invaliditetom podnositelj prijave ostvaruje dodatnih 12 bodova.

11. Podnositelj prijave ili članovi obiteljskog kućanstva koji su na prijavi za stambeno zbrinjavanje, a imaju status hrvatskog branitelja iz Domovinskog rata ili pripadnika Hrvatskog vijeća obrane koji je državljanin Republike Hrvatske i ima prebivalište u Republici Hrvatskoj, ostvaruje jednokratno broj bodova ovisno o vremenu provedenom u Domovinskom ratu, i to:

|  |  |
| --- | --- |
| broj bodova | kriterij |
| 50 | do 12 mjeseci |
| 60 | od 12 do 24 mjeseca |
| 70 | od 24 do 36 mjeseci |
| 80 | od 36 do 48 mjeseci |
| 90 | od 48 do 60 mjeseci |
| 100 | više od 60 mjeseci |

Boduje se status člana s najvećim brojem bodova.

Dragovoljac iz Domovinskog rata ostvaruje pravo na dodatnih 10 bodova.

12. Prijava u kojoj je naveden član kućanstva koji ima utvrđen status žrtve nasilja u obitelji ostvaruje jednokratno 40 bodova.

13. Podnositelj prijave ili član obiteljskog kućanstva koji je naveden u prijavi za stambeno zbrinjavanje koji je imao ili je u statusu prognanika, povratnika i izbjeglice, ostvaruje 10 bodova.

14. Podnositelj prijave koji je već podnosio zahtjev za stambeno zbrinjavanje sukladno propisu o područjima posebne državne skrbi, ostvaruje po 10 bodova za svaku godinu koja je protekla od dana podnošenja prvoga zahtjeva, a najviše može biti 120 bodova.

Članak 4.

Za ostvarivanje bodova navedenih u članku 3. ove Uredbe potrebna je sljedeća dokumentacija, iz:

- točke 2., za djecu predškolske dobi izvadak iz matične knjige rođenih, za djecu na redovnom školovanju potvrdu škole, fakulteta odnosno druge obrazovne ustanove

- točke 3., obračunska isprava za isplatu plaće od poslodavca ili ako nije zaposlen dokaz o nezaposlenosti za punoljetne članove obitelji koji nisu na redovnom školovanju

- točke 4., diploma ili svjedodžba o završenom obrazovanju za sve članove obitelji navedene u prijavi

- točke 5., uvjerenje o prebivalištu nadležne policijske uprave za sve osobe na prijavi

- točke 6., dokaz o najmu ili korištenju stambene jedinice, a za stanovanje u tuđoj stambenoj jedinici bez naknade potpisana izjava vlasnika stambene jedinice ovjerena kod javnog bilježnika

- točke 7., preslika osobne iskaznice ili izvod iz matične knjige rođenih

- točke 8., potvrda nadležnog tijela o utvrđenom statusu člana obitelji smrtno stradaloga, zatočenoga ili nestaloga hrvatskog branitelja iz Domovinskog rata ili pripadnika Hrvatskog vijeća obrane

- točke 9., potvrda nadležnog tijela o utvrđenom statusu hrvatskog ratnog vojnog invalida iz Domovinskog rata ili ratnog vojnog invalida pripadnika Hrvatskog vijeća obrane

- točke 10., dokaz o utvrđenom invaliditetu

- točke 11., potvrda nadležnog tijela o utvrđenom statusu hrvatskog branitelja iz Domovinskog rata ili pripadnika Hrvatskog vijeća obrane

- točke 12., pravomoćna sudska presuda o počinjenom nasilju u obitelji

- točke 13., potvrda o statusu prognanika, povratnika ili izbjeglice

- točke 14., uvid u službenu evidenciju Središnjeg državnog ureda za obnovu i stambeno zbrinjavanje ili ureda državne uprave u županijama.

Članak 5.

Lista prvenstva sadrži:

- redni broj

- ime i prezime podnositelja prijave

- broj članova obitelji

- broj bodova i

- mjesto (općina ili grad) stambenog zbrinjavanja.

Članak 6**.**

Ako dvije ili više prijave imaju isti broj utvrđenih bodova iz članka 3. ove Uredbe prednost za ostvarivanje prava na stambeno zbrinjavanje ima obitelj koja:

- se više godina nalazi na listi prvenstva

- ima veći broj malodobne djece.

Članak 7.

Danom stupanja na snagu ove Uredbe prestaje važiti Uredba o kriterijima za bodovanje zahtjeva za stambeno zbrinjavanje („Narodne novine“, broj 30/2014 i 115/2016).

Članak 8.

Ova Uredba stupa na snagu prvog dana od dana objave u „Narodnim novinama“.

Klasa:   
Urbroj:   
Zagreb,

Predsjednik

mr.sc. Andrej Plenković

**OBRAZLOŽENJE**

Pravna osnova za donošenje Uredbe o kriterijima za bodovanje prijava za stambeno zbrinjavanje propisana je člankom 16. stavkom 10. Zakona o stambenom zbrinjavanju na potpomognutim područjima („Narodne novine“, broj 106/18; u daljnjem tekstu: Zakon), kojim se daje ovlaštenje Vladi Republike Hrvatske da donese uredbu kojom se propisuju kriteriji za bodovanje prijava za stambeno zbrinjavanje.

Pravo na stambeno zbrinjavanje iz članka 7. Zakona ovisi o raspoloživom stambenom fondu u državnom vlasništvu i osiguranim sredstvima u državnom proračunu. Pravo na stambeno zbrinjavanje ostvaruje se na temelju liste prvenstva koju utvrđuje mjesno nadležni ured državne uprave u županiji za svaku kalendarsku godinu. Prijave za stambeno zbrinjavanje mogu se podnijeti u razdoblju od 1. siječnja do 31. siječnja tekuće godine mjesno nadležnom uredu državne uprave u županiji.

Liste prvenstva sastavljaju se od pravodobno podnesenih i potpunih prijava za stambeno zbrinjavanje bodovanih u skladu s kriterijima koji posebno uključuju stambeni status, uvjete stanovanja, prebivanje na određenom području, primanja, stručnu spremu, životnu dob, broj članova i broj djece u obitelji koja se stambeno zbrinjava te statuse priznate po posebnim propisima.

Liste prvenstva sastavljaju se za općine i gradove te prema modelima stambenog zbrinjavanja iz članka 7. Zakona o stambenom zbrinjavanju na potpomognutim područjima, i to:

- lista prvenstva formira se od prijava zaprimljenih za stambeno zbrinjavanje davanjem u najam obiteljske kuće (model A)

- lista prvenstva formira se od prijava zaprimljenih za stambeno zbrinjavanje darovanjem neuseljive obiteljske kuće u državnom vlasništvu i građevnog materijala za njezinu obnovu ili rekonstrukciju (model B)

- lista prvenstva formira se od prijava zaprimljenih za stambeno zbrinjavanje davanjem u najam stana (model C)

- lista prvenstva formira se od prijava zaprimljenih za stambeno zbrinjavanje darovanjem građevinskog zemljištva u državnom vlasništvu i građevnog materijala za izgradnju obiteljske kuće (model D)

- lista prvenstva formira se od prijava zaprimljenih za stambeno zbrinjavanje darovanjem građevnog materijala za obnovu, dogradnju/nadogradnju i završetak izgradnje obiteljske kuće u vlasništvu podnositelja prijave odnosno darovanjem građevnog materijala za izgradnju obiteljske kuće na građevinskom zemljištu u vlasništvu podnositelja prijave (model E).

Ovom Uredbom propisuje se, između ostaloga, i s ciljem poticanja demografske revitalizacije, veći broj bodova za obitelji s više djece, veći broj bodova ukoliko obitelj podnositelja prijave nema osiguranu stambenu jedinicu u vlasništvu, već broj bodova s obzirom na dužinu prebivanja na području grada/općine za koju se podnosi prijava za stambeno zbrinjavanje, veći broj bodova s obzirom na životnu dob podnositelja prijave pri čemu se se najviše bodova daje osobama do 40 godina života i veći broj bodova s obzirom na to koliko je godina proteklo od dana podnošenja prvoga zahtjeva.

Također, Uredbom se adekvatno boduju i statusi podnositelja prijave i članova njegove obitelji propisani posebnim propisima.

Predlaže se stupanje na snagu Uredbe prvog dana od dana objave u „Narodnim novinama“ kako bi nadležni uredi države uprave sukladno istoj odmah mogli bodovati prijave za stambeno zbrinjavanje i sastaviti liste prvenstva.

Uredba nema direktan financijski učinak na državni proračun već se primijenjuje u postupku bodovanja prijava za liste prvenstva u programima stambenog zbrinjavanja.